LOGY Conference täyttää 40 vuotta – ja haluamme kuulla sinun Conffa-muistosi!

Ilmari Tuomivaara
2024-10-23T08:41:00Z

Logistiikan ja hankinnan huippukonferenssi, LOGY Conference, juhlii 40-vuotista taivaltaan helmikuussa 2025. Merkkivuoden kunniaksi kutsumme sinut jakamaan parhaat Conffa-muistosi!

LOGY Conference on vuosien varrella kerännyt vaikuttavan määrän osallistujia sekä kansainvälisiä ja kotimaisia huippupuhujia. Esiintyjien joukossa ovat olleet muun muassa politiikan huipulta Alexander Stubb ja Olli Rehn, liike-elämän johtohahmoja kuten Risto Siilasmaa ja Mika Vehviläinen sekä lukuisat logistiikan, hankinnan ja toimitusketjun hallinnan nousevat kyvyt ja kokeneet ammattilaiset.

Verkostoituminen ja ajatustenvaihto kollegoiden kanssa on aina ollut yksi LOGY Conferencen keskeisistä elementeistä. Tämä on näkynyt myös ohjelman odotetussa osuudessa, iltajuhlassa ja konferenssin toisen päivän ohjelmassa.

Jaa parhaat Conffa-muistosi - voita palkinto!

LOGY Conference on vakiinnuttanut asemansa logistiikan ja hankinnan ammattilaisten vuosittaisessa kalenterissa. Moni osallistuja on käynyt Conffassa jo yli kymmenen kertaa – ja osa lähes kolmekymmentä!

Juhlavuoden kunniaksi haluamme kuulla juuri sinun Conffa-muistosi. Mikä konferenssi, puhuja, kohtaaminen tai kommellus on jäänyt mieleesi? Muistosi voi olla pieni, merkityksellinen hetki tai tajunnanräjäyttävä ahaa-elämys – mikä tahansa, mitä muistelet lämmöllä vielä vuosien päästä. Kaikkien muistonsa lähettäneiden kesken arvotaan yllätyspalkinto!

Lähetä muistosi sähköpostilla osoitteeseen yhdistys@logy.fi tai täytä verkkolomake. Koostamme muistoista esityksen, joka näytetään vuoden 2025 LOGY Conferencen tauoilla. Voit jakaa muistosi nimelläsi, nimimerkillä tai anonyymisti. LOGYn toimisto käsittelee kaikki palautteet luottamuksellisesti, ja jakaa kirjoittajan tiedot vain, jos siihen on annettu lupa.

LOGY Conference 2025 järjestetään 6.-7.2.2025 Finlandia-talon pääsalissa sekä konferenssiristeilyllä Tallink Silja Victoria I:llä.