Ohutlevyosaaja Brione pokkasi Vuoden Alihankkijan palkinnon

Anina Partanen
2024-10-01T10:47:00Z

Vuoden 2024 Alihankkijaksi valittiin porvoolainen Brione Oy, joka on ohutlevyosiin ja kevyisiin metallirakenteisiin erikoistunut teollisuuden sopimusvalmistaja. Yritys tarjoaa asiakkailleen kaikki palvelut tuotteiden suunnittelusta toimitukseen saakka.

Brionella on selkeä kansainvälistymisstrategia, joka keskittyy kasvamiseen erityisesti pohjoismaisilla markkinoilla. Tällä hetkellä noin viidesosa yrityksen tuotannosta menee vientiin. Laaja asiakaskunta koostuu muun muassa tukkuliikkeistä, kone- ja laitevalmistajista, rakennus-, pakkaus- ja sähköteollisuuden toimijoista, räätälöityjä ratkaisuja etsivistä suunnittelijoista sekä teknologia-alan yrityksistä.

”Brione on innovatiivinen ja rohkea alansa edelläkävijä, joka panostaa uusimpaan teknologiaan, tuotekehitykseen ja laatuun. Taloudellinen kannattavuus, huippuluokan toimitusvarmuus ja poikkeuksellisen korkea asiakastyytyväisyys ovat selkeitä osoituksia siitä, että asioita on tehty oikein”, perustelee LOGYn Alihankinnan palkintovaliokunnan puheenjohtaja Janne Lehtimäki valintaa.

Palkintovaliokunta arvosti myös sitä, että yritys ottaa vastuullisuuden ja kestävän kehityksen esimerkillisesti huomioon kaikessa päätöksenteossaan. Brione on sitoutunut pienentämään omaa hiilijalanjälkeään ja pyrkii auttamaan myös asiakkaitaan olemaan entistä vastuullisempia.

“Kilpailukykymme syntyy syvässä yhteistyössä asiakkaiden kanssa, tätä kutsutaan aidoksi kumppanuudeksi. Vuoden Alihankkijan palkinto on suuri kunnianosoitus ja huipentuma Brionen 25-vuotiselle taipaleelle, ja tähän pisteeseen ei olisi päästy ilman huippuluokan henkilökuntaa. Aina kannattaa kehittää!” toteaa yrittäjä Tero Niemelä.

Vuoden Päähankkijana palkittiin Framery Oy.

Vuoden Alihankkija ja Vuoden Päähankkija -palkintoja on myönnetty vuodesta 1987 lähtien. Valinnat tekee LOGYn Alihankinnan palkintovaliokunta. Tunnustusten tarkoituksena on edistää suomalaisen tuotannon kilpailukykyä tukevaa verkostoitumista.

Lisätiedot:

Janne Lehtimäki
Puheenjohtaja, LOGYn Alihankinnan palkintovaliokunta
p. 040 557 8363, janne.lehtimaki@leafhill.fi

Tero Niemelä
Yrittäjä, toimitusjohtaja, Brione Oy
p. 040 487 0000, tero.niemela@brione.fi

LOGY ry on Suomen suurin logistiikan ja hankinnan asiantuntijoiden verkosto, jonka missio on nostaa suomalaista hankinnan ja logistiikan osaamista maailman huipputasolle. LOGYllä on yli 5 000 henkilöjäsentä ja noin 350 yritys- ja yhteisöjäsentä.