Pikatoimituksissa onnistunut Verkkokauppa.com sai Sisälogistiikan innovaatio -palkinnon

Anina Partanen
2025-10-30T09:45:00Z

Kuvassa vasemmalta oikealle: Verkkokauppa.comin Head of Logistics Miika Heinonen, Head of Internal Logistics and Development Markus Myllymäki ja Director, New Markets & Services Jussi Eskelinen.

Vuoden 2025 Sisälogistiikan innovaatio -palkinnon pokkasi Verkkokauppa.com. Tuomaristo perustelee valintaa sillä, että yhtiön panostukset tehokkaaseen sisälogistiikkaan ovat mahdollistaneet nopeat tunnin toimitukset, jotka puolestaan ovat merkittävästi parantaneet asiakaskokemusta.

Yritys on viime vuosina investoinut tilausten käsittelyä vauhdittavaan varasto- ja pakkausautomaatioon sekä noutolokerikkoihin, jotka palvelevat asiakkaiden lisäksi myös pikatoimituksia hoitavia lähettikumppaneita. Sisälogistiikan organisoinnissa on hyödynnetty Lean-johtamisen oppeja, ja varaston puolella hyväksi todetut toimintamallit on pystytty onnistuneesti skaalaamaan myymäläympäristöön.

Alun perin Helsingin Jätkäsaaren myymälässä lanseeratut tunnin toimitukset ovat nykyisin saatavilla myös Tampereen, Turun ja Oulun alueilla, eli kaikista Verkkokauppa.comin myymälöistä. Konseptissa tuotteiden keräily hyllyistä suoritetaan alle 15 minuutissa, ja kuljetus asiakkaan ovelle tapahtuu alle tunnissa. Nopeimmillaan toimitus on ollut perillä 12 minuutissa tilaushetkestä.

Nopeaa ja vaivatonta asiointia arvostavat asiakkaat ovat ottaneet palvelun omakseen. Kuluvaan syksyyn mennessä Verkkokauppa.com on toimittanut tunnin toimituksia jo yli 200 000 kappaletta, ja niiden kysyntä on kasvanut yli 30 prosenttia edellisvuoteen verrattuna.

"Sisälogistiikan kehittämisessä olemme yhdistäneet huippuunsa viritetyn automaation, joustavan yhteistyön kasvuhakuisen kumppaniverkoston kanssa sekä satoja parannuksia asiakaspolulla. Olemme halunneet varmistaa, että palvelu löytyy helposti, sitä on vaivatonta käyttää ja lopullinen kokemus on kehujen ja suosittelun arvoinen”, kertoo Verkkokauppa.comin myyntijohtaja Pekka Litmanen.

Vuosittain jaettavan Sisälogistiikan innovaatio -palkinnon tarkoituksena on edistää kotimaisen sisälogistiikan kehittymistä palkitsemalla alan osaajia.

Lisätiedot:

Katri Salovuori
Toiminnanjohtaja, Suomen Osto- ja Logistiikkayhdistys LOGY ry
p. 0400 910 746, katri.salovuori@logy.fi

Markus Myllymäki
Head of internal logistics and development, Verkkokauppa.com
p. 046 876 5206, markus.myllymaki@verkkokauppa.com

LOGY ry on Suomen suurin logistiikan ja hankinnan asiantuntijoiden yhteisö, jonka missio on nostaa suomalaista hankinnan ja logistiikan osaamista maailman huipputasolle. LOGYn verkostoon kuuluu yli 5 000 alan ammattilaista ja noin 350 yritys- ja yhteisöjäsentä.